Diari Oficial de la Generalitat Valenciana


Sumari del DOGV 9405, del 16-08-2022 (2022/7516)

RESOLUCIÓ de 28 de juliol de 2022, de la directora general de Modernització i Relacions amb l'Administració de Justícia, per la qual es resol inscriure els nous Estatuts del Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València, en el Registre de Col·legis Professionals i de Consells Valencians de Col·legis Professionals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9405

Data del DOGV
:   16-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7516


Data del document
:   28-07-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 28 de juliol de 2022, de la directora general de Modernització i Relacions amb l'Administració de Justícia, per la qual es resol inscriure els nous Estatuts del Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València, en el Registre de Col·legis Professionals i de Consells Valencians de Col·legis Professionals de la Comunitat Valenciana. [2022/7516]  
  
  
Vist l'expedient de sol·licitud de modificació estatutària instruït a instàncies del Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València, inscrit amb el número 97 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual se sol·licita la inscripció dels nous estatuts en aquest registre, atesos els següents  
  
Fets  
Primer. Amb data 30 de desembre de 2020 el president del Col·legi va presentar la sol·licitud d'inscripció dels nous estatuts de la corporació professional en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que estableix l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els actuals estatuts del Col·legi van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana el 19 de setembre de 2013, per resolució del director general de Justícia, de la Conselleria de Governació i Justícia (DOGV 7126, de data 07.10.2013), i modificats per Resolució de 23 de gener de 2017, de la directora general de Justícia de la Conselleria de Justícia, Administració Pública, Reformes Democràtiques i Llibertats Públiques (DOGV 7977, 10.02.2017).  
  
Tercer. Mitjançant ofici de 25 de març de 2021, la Subdirecció General d'Entitats Jurídiques i Recursos Materials de Justícia va formular objeccions a la documentació remesa i al contingut de la proposta de modificació d'estatuts, i va sol·licitar que s'esmenaren les deficiències.  
  
Quart. El 30 de març, el 10 de juny i el 17 de novembre de 2021 el Col·legi va presentar documentació complementària que esmenava les objeccions formulades als estatuts per la Subdirecció General d'Entitats Jurídiques i Recursos Materials de Justícia, i incloïa en el cas de la documentació remesa el 10 de juny i 17 de novembre el canvi de denominació del Col·legi. En tots els casos es va remetre el text modificat dels estatuts.  
Cinqué. Consten en l'expedient els certificats del secretari del Col·legi, de data 29 de desembre de 2020, 9 de juny i 17 de novembre de 2021, subscrits pel president en els quals s'indica que l'Assemblea General ordinària de col·legiats, celebrada el 17 de desembre de 2020, va aprovar la modificació dels estatuts i va autoritzar el president del Col·legi per a realitzar davant la Conselleria de Justícia, Interior i Administració Pública, les gestions necessàries per a la seua tramitació i publicació.  
Sisé. Amb data 9 de febrer de 2022, el llavors denominat Col·legi d'Oficial d'Aparelladors, Arquitectes Tècnics i Enginyers de l'Edificació de València, va presentar un certificat subscrit pel president i el secretari en el qual s'indicava que en la reunió de l'Assemblea General ordinària del Col·legi, celebrada el 14 de desembre de 2021, es va informar aquest òrgan de govern de la proposta definitiva de modificació dels estatuts i del canvi de denominació del Col·legi, sense que es manifestaren objeccions.  
Consta en l'expedient l'informe favorable del Consell de Col·legis Oficials d'Aparelladors i Arquitectes Tècnics de la Comunitat Valenciana, emés el 4 de febrer de 2022, de conformitat amb el que es disposa en els articles 9.2 i 11.3 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana.  
  
Seté. La modificació estatutària la inscripció de la qual se sol·licita es refereix a uns nous estatuts, que queden redactats segons l'annex I de la present resolució.  
  
Fonaments de dret  
Primer. Revisada la sol·licitud de nous estatuts del Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València, aquests contenen les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts han sigut aprovats amb els requisits i formalitats previstos en aquest article i en els mateixos estatuts del Col·legi.  
  
Tercer. Aquesta direcció general és competent per a tramitar i resoldre el present expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la disposició final del Decret 4/2002, de 8 de gener, pel qual s'aprova el Reglament de desplegament de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana; i en virtut de les atribucions contingudes en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i en l'article 9.2.f del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública.  
  
Per tot l'anterior, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desplegament d'aquesta última; i altres disposicions complementàries de pertinent aplicació, resolc:  
  
  
Primer  
Inscriure els nous estatuts del Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar la present resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptador des de l'endemà de la seua notificació, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 28 de juliol de 2022.- La directora general de Modernització i Relacions amb l'Administració de Justícia: Àngels Bixquert Sanz.  
  
  
ANNEX I  
ESTATUTS DEL COL·LEGI OFICIAL D'APARELLADORS I APARELLADORES, ARQUITECTES TÈCNICS I ARQUITECTES TÈCNIQUES DE VALÈNCIA  
(CAAT VALÈNCIA)  
  
CAPÍTOL PRIMER  
Normes generals  
  
Article 1. Naturalesa  
El Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València (d'ara en avant CAAT València) és una corporació de dret públic, reconegut per la Constitució i emparat per l'ordenament jurídic, amb personalitat jurídica pròpia i plena capacitat per al compliment dels seus fins.  
En els presents estatuts s'empra el terme aparellador, arquitecte tècnic, enginyer i col·legiat, o els seus plurals de manera genèrica, sense ànim d'exclusió de cap mena, i consegüentment designa tant aparelladores com arquitectes tècniques, com enginyeres d'edificació i col·legiades.  
  
Article 2. Àmbit territorial  
L'àmbit territorial d'actuació és el que correspon a la província de València.  
  
Article 3. Composició  
El Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València, està integrat pels aparelladors, arquitectes tècnics, enginyers d'edificació i qualsevol altra titulació que habilite per a l'exercici de l'arquitectura tècnica, que hi siguen admesos per posseir els requisits exigits en la normativa aplicable. Quan així ho establisca una llei estatal, serà requisit indispensable per a l'exercici de la professió d'arquitecte tècnic trobar-se incorporat al col·legi professional en l'àmbit territorial del qual es tinga establit el domicili professional únic o principal.  
  
Article 4. Adreça, delegacions i agrupacions  
L'adreça del Col·legi Oficial d'Aparelladors Aparelladores, Arquitectes Tècnics i Arquitectes Tècniques de València radica a la ciutat de València, carrer de Colom número 42.  
En aquelles poblacions en les quals els interessos de la professió ho requerisquen, es podran establir delegacions, previ el vot favorable de l'assemblea general, a proposta de la Junta de Govern.  
S'hi realitzaran els tràmits administratius col·legials d'acord amb les orientacions i directrius que determina la Junta de Govern.  
  
Així mateix, el Col·legi podrà integrar-se en agrupacions d'àmbit més ampli que el provincial, a proposta de la Junta de Govern i amb el vot favorable de l'assemblea general, i en donarà compte al ple del Consell General de Col·legis Oficials d'Aparelladors i Arquitectes Tècnics (que en endavant es denominarà, abreujadament, Consell General), respectant en tot cas el que es preveu en la legislació vigent sobre consells i col·legis professionals.  
  
Article 5. Marc legal  
El Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València es regeix per les disposicions legals en vigor, tant bàsica de l'Estat, com per la Llei de consells i col·legis professionals de la Comunitat Valenciana, reglament de desenvolupament de la citada llei, pels presents estatuts, i pels acords que puguen adoptar els seus òrgans representatius, en l'àmbit de les seues respectives competències.  
  
CAPÍTOL SEGON  
Dels fins i les funcions del Col·legi  
  
Article 6. Fins  
Són fins essencials del Col·legi, els següents:  
a) L'ordenació de l'exercici de la professió dins del marc legal vigent.  
b) La seua representació institucional exclusiva, en el seu àmbit territorial de competència.  
c) La defensa dels interessos professionals dels col·legiats i les col·legiades.  
d) La protecció dels interessos dels consumidors i usuaris dels serveis dels seus col·legiats i col·legiades.  
e) Vigilar l'exercici de la professió, facilitant el coneixement i compliment de tota mena de disposicions legals que l'afecten i fent complir l'ètica professional, les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals dels col·legiats/des, promoure'n la formació i perfeccionament, i defensar la bona qualitat en la construcció.  
  
f) La prestació de serveis per als seus col·legiats i col·legiades.  
g) La col·laboració amb les administracions públiques, exercint les facultats que li siguen delegades.  
  
Article 7. Funcions  
A) Per al compliment dels seus fins essencials, són funcions pròpies del Col·legi les següents:  
1. Ordenar, en l'àmbit de la seua competència, l'activitat professional dels col·legiats i col·legiades; vetlar per l'ètica, deontologia i dignitat professional, així com pel respecte degut als drets dels contractants dels seus serveis, i exercir la potestat disciplinària en l'ordre professional i col·legial, exigint de les persones col·legiades el compliment de les obligacions legals i estatutàries.  
2. Organitzar els serveis d'assistència, formació i informació professional que siguen precisos o aconsellables per a promoure el major nivell tècnic, cultural i ètic dels col·legiats/des.  
3. Establir els serveis administratius i regular el règim de la gestió voluntària de cobrament dels honoraris que es reporten pels treballs professionals. Els honoraris en tot supòsit seran lliures, a pactar entre les parts interessades. El Col·legi podrà elaborar criteris orientatius, en els termes previstos en la legislació vigent sobre col·legis professionals.  
  
4. Facilitar als col·legiats/des, quan així ho sol·liciten, servei d'assessorament jurídic en accions litigioses, administratives i professionals derivades de l'exercici professional de l'arquitectura tècnica, que es prestarà sota les condicions i forma que a l'efecte determine el Col·legi.  
  
5. Vetlar per l'estricte compliment de les normes professionals d'actuació; l'observança de les incompatibilitats legals; l'ètica professional i la prestació adequada dels serveis professionals dels seus col·legiats/des als particulars; igualment de quantes obligacions imposen les disposicions vigents que regulen les funcions i competències dels aparelladors, arquitectes tècnics i enginyers d'edificació, tot això dins de l'àmbit de la seua competència.  
6. Complir i fer complir als col·legiats/des els estatuts i reglaments col·legials, així com les normes i decisions adoptades pels òrgans col·legials en matèria de la seua competència.  
7. Actuar en via arbitral, quan per a això fora requerit, en els conflictes suscitats entre les persones col·legiades o entre les persones col·legiades i els contractants dels seus serveis professionals, conforme a la Llei 60/2003, de 23 de desembre, d'arbitratge.  
Intervindre en via de mediació quan hi fora requerit, en els conflictes suscitats per qüestions professionals entre les persones col·legiades o entre les persones col·legiades i els contractants dels seus serveis professionals, a través del Centre de Mediació del CAAT València.  
  
Procurar l'harmonia i col·laboració entre els col·legiats/des, impedint la competència deslleial entre ells. Aquestes funcions s'exercitaran conforme al que es disposa en la legislació específica en matèria de competència.  
8. Intervindre, en el seu àmbit territorial i de competència, en la redacció i modificació de les normes reguladores de la professió.  
9. Disposar allò escaient perquè s'emeten els dictàmens i informes i s'evacuen les consultes de caràcter professional que siguen sol·licitades al Col·legi per autoritats, jutges i tribunals, així com qualsevol entitat pública o privada, particulars o persones col·legiades, i actuar per a la designació de perits.  
Facilitar als tribunals, conforme a les lleis, la relació de persones col·legiades que, per la seua preparació i experiència professional, pogueren ser requerides per a intervindre com a perits en els assumptes judicials o proposar-les a instàncies de l'autoritat judicial.  
10. Nomenar els representants del Col·legi en les entitats, comissions, jurats i organitzacions públiques o privades per als quals fora sol·licitada tal representació.  
11. Denunciar davant l'administració i perseguir davant els tribunals de Justícia els casos d'intrusisme professional o de competència deslleial dels quals tinga coneixement, de conformitat amb el que es disposa en la legislació específica en matèria de competència.  
12. Registrar les comunicacions d'encàrrecs professionals rebuts per les persones col·legiades i visar, si fa el cas, la documentació en els supòsits en què siga obligatori tal visat, segons la legislació vigent en matèria de col·legis professionals i sobre visat col·legial obligatori, o que les parts sol·liciten lliurement. El visat no comprendrà els honoraris, ni les altres condicions contractuals, la determinació dels quals es deixa al lliure acord de les parts. La comunicació es documentarà per mitjà de la nota-comanda i pressupost requerida per la llei.  
  
13. Imposar sancions i correccions disciplinàries als col·legiats quan hi haguera lloc a això, mitjançant el procediment regulat en aquests estatuts.  
14. Aprovar els seus pressupostos, i regular i fixar les quotes i aportacions econòmiques dels col·legiats/des que siguen necessàries per a l'adequat funcionament i sosteniment de l'estructura del Col·legi, dins dels límits establits si fa el cas per la llei. Recaptar i administrar els seus fons, segons pressupost anual d'ingressos i despeses. A tal fi, el Col·legi podrà compensar les quantitats pendents de pagament per les persones col·legiades amb els ingressos que perceben aquestes a través del Col·legi.  
15. Adaptar i aprovar els seus estatuts i altres disposicions o reglaments que els desenvolupen.  
16. Organitzar cursos de formació i perfeccionament, així com organitzar activitats i serveis comuns de caràcter professional, cultural, assistencial, de previsió i anàlegs, d'interés per als seus integrants, proveint el sosteniment econòmic mitjançant els mitjans necessaris; fins i tot establint un sistema d'ajudes/beques/subvencions per a aquells col·legiats/des i les seues famílies que es troben en especials circumstàncies o dificultats econòmiques, socials, personals, etc. Tot això, sense perjudici de les competències que puguen derivar-se de la normativa estatal, i es podran establir convenis i col·laboracions amb altres col·legis professionals, fundacions i entitats legalment constituïdes.  
  
17. Informar les persones col·legiades d'allò que puga afectar l'exercici de la professió i el propi funcionament del col·legi.  
18. Promoure i crear serveis o participar amb entitats i institucions amb la finalitat de difondre socialment els coneixements de la professió i la millora de l'edificació en general, facilitant la investigació en aspectes relacionats amb la professió.  
19. Col·laborar amb les universitats en l'elaboració dels plans d'estudis, participar en els patronats universitaris, en l'organització dels centres docents de la seua demarcació, i preparar la informació necessària per a facilitar l'accés a la vida professional dels nous col·legiats/des.  
  
20. Establir l'organització i funcionament del Registre de col·legiats/des i Societats Professionals, sota la responsabilitat de la persona que ostente la secretaria del Col·legi, proveint els recursos necessaris per al seu adequat funcionament.  
21. Comunicar a les administracions públiques competents les incidències que afecten matèries de la seua competència i, especialment, els supòsits de cessament o substitució de les persones col·legiades en direccions facultatives.  
22. Ostentar en el seu àmbit la representació i defensa de la professió davant l'administració, institucions, tribunals, entitats i particulars, amb legitimació per a ser part en quants litigis i expedients n'afecten els interessos i de les persones col·legiades, i exercitar el dret de petició, conforme a la llei, sense perjudici del que es disposa en la legislació en matèria de serveis i de col·legis professionals.  
  
23. Totes les altres funcions i/o activitats que siguen beneficioses directament o indirectament per als interessos professionals i la protecció dels interessos dels consumidors i usuaris dels serveis dels seus col·legiats/des, i que s'encaminen al compliment dels objectius col·legials, dins del marc de la legislació vigent; creant sobre aquest tema, les societats i entitats que s'estimen convenients, o bé la participació en aquelles que ja estiguen creades que fos necessària.  
B) Per al compliment dels seus fins el Col·legi disposarà d'una pàgina web, a través de la qual es podrà accedir a la finestra única prevista en la Llei 17/2009, de 23 de novembre, sobre el lliure accés a les activitats de serveis i el seu exercici, on els professionals puguen realitzar tots els tràmits necessaris per a la col·legiació, el seu exercici i la seua baixa col·legial a través d'un únic punt per via telemàtica, així com la resta de tràmits previstos en la citada llei.  
També s'oferirà en la finestra única la informació oportuna als consumidors i usuaris per a la millor defensa dels seus drets prevista en la Llei 17/2009, o en la que en un futur poguera substituir-la.  
  
CAPÍTOL TERCER  
De la col·legiació  
  
Article 8. De la col·legiació  
1. Els qui posseïsquen el títol d'aparellador/a, arquitecte/a tècnic/a, enginyer/a de l'edificació o una altra titulació que els habilite legalment per a l'exercici professional, tindran dret a ser admesos en el Col·legi, en els termes establits en aquests estatuts.  
2. Aquesta col·legiació faculta per a exercir la professió en qualsevol altra demarcació col·legial, sense que el Col·legi puga exigir als professionals que exercisquen en un territori diferent al de col·legiació comunicació ni cap habilitació, ni el pagament de contraprestacions econòmiques diferents d'aquelles que exigisquen habitualment als seus col·legiats/des per la prestació dels serveis dels quals siguen beneficiaris/àries, i que no es troben coberts per la quota col·legial.  
3. L'exercici amb caràcter temporal de l'arquitectura tècnica per professionals establits en alguns dels estats membres de la Unió Europea no requerirà col·legiació a Espanya, de conformitat amb el que es preveu en la normativa vigent en l'aplicació de dret comunitari i, en particular, en la relativa al reconeixement de qualificacions professionals.  
  
4. Els col·legiats/des que exercisquen per compte propi hauran d'estar donats d'alta en la Mutualitat de Previsió Social de la professió o en el Règim Especial d'Autònoms de la Seguretat Social, segons siga escaient, tenint en compte la legislació vigent a cada moment.  
  
Article 9. Sol·licitud d'incorporació  
1. A la primera sol·licitud d'ingrés en el Col·legi haurà d'acompanyar-se el títol que l'habilite legalment per a l'exercici professional o, en defecte d'això, el Col·legi haurà d'acudir als procediments de cooperació interadministrativa entre autoritats competents previst en la llei per a verificar l'autenticitat de la documentació presentada, entre altres al Registre Nacional de Títols Universitaris Oficials i al Consell General de l'Arquitectura Tècnica d'Espanya.  
S'efectuarà igualment el pagament dels drets d'incorporació o es presentarà el document acreditatiu d'haver-lo efectuat, així com declaració de no estar inhabilitat per a l'exercici professional.  
  
2. En cas de trobar incompleta la documentació presentada, el Col·legi en donarà trasllat a les persones interessades a fi que en el termini de 10 dies naturals esmene els defectes observats.  
3. La quota de col·legiació s'acomodarà als costos associats a la tramitació de l'expedient.  
  
Article 10. Successives incorporacions  
a) Col·legiats/des provinents d'altres col·legis:  
1. Si la persona sol·licitant figurara incorporada amb anterioritat en un col·legi oficial d'aparelladors/es i arquitectes/es tècnics/es i desitjara col·legiar-se, haurà de presentar, bé en suport paper, bé per via telemàtica a través de la finestra única, els documents següents:  
- Document acreditatiu d'haver ingressat a favor del Col·legi l'import de la quota d'incorporació vigent en aqueix moment.  
- Justificació del domicili professional.  
- Declaració de no estar inhabilitada per a l'exercici professional.  
2. El Col·legi podrà comprovar la veracitat de les dades aportades en la sol·licitud, obtenint les certificacions oportunes del col·legi d'origen a través del protocol de cooperació intercol·legial, havent de comunicar a la persona interessada qualsevol incidència en la tramitació del procediment.  
3. Els col·legis podran, al seu torn, establir els protocols oportuns per a facilitar a la persona sol·licitant l'acreditació dels extrems contemplats en l'apartat primer d'aquest article, i podran optar per requerir una declaració responsable que en certifique l'acompliment.  
  
b) Antics col·legiats/des:  
Si el sol·licitant figurara incorporat amb anterioritat en el CAAT València, hi haguera causat baixa i pretenguera la seua reincorporació, haurà de presentar, bé en suport paper, bé per via telemàtica a través de la finestra única:  
- Document acreditatiu del pagament de la quota de reingrés vigent en aqueix moment.  
- Si en el moment de la seua baixa deguera al CAAT València qualsevol quantitat, el document justificatiu del pagament del deute.  
  
Article 11. Denegació de la sol·licitud  
La sol·licitud d'admissió només podrà ser denegada, prèvies les garanties necessàries, en els supòsits següents:  
a) Quan no s'aporten els documents requerits o oferisquen dubtes raonables sobre la seua autenticitat i suficiència, no resolts a través del sistema de cooperació interadministrativa d'autoritats competents; en aquest cas, la Junta de Govern obrirà l'oportú expedient.  
  
b) Quan la persona sol·licitant haguera sigut condemnada per sentència ferma que l'inhabilite per a l'exercici de la professió.  
c) A conseqüència de la sanció imposada en ocasió d'expedient disciplinari que implique suspensió de drets durant el temps que dure aquella, és a dir, baixa col·legial temporal o definitiva o expulsió de l'organització col·legial.  
  
Article 12. Impugnació de l'acord denegatori  
Contra la negativa d'admissió, la persona interessada podrà interposar recurs d'alçada davant el Consell General o Consell Autonòmic, si escau, en el termini d'un mes a partir de la data de la notificació.  
  
Article 13. Reproducció de la sol·licitud d'incorporació  
Les persones interessades a què s'haguera denegat definitivament les seues incorporacions al Col·legi, podran reproduir la seua sol·licitud una vegada cessades les causes que van motivar la denegació.  
  
Article 14. Suspensió de la col·legiació  
1. Són causes determinants de la suspensió de la col·legiació, sense que puguen exercitar-se durant aquella els drets inherents a la condició de col·legiat/da reconeguts en l'article 17, les següents:  
a) La inhabilitació per a l'exercici professional decretada per resolució judicial ferma.  
b) La suspensió de l'exercici professional impost per sanció disciplinària col·legial.  
c) L'impagament de les quotes ordinàries durant més de 3 mesos, les quotes complementàries per intervenció professional, despeses de visat, o serveis col·legials, o quotes extraordinàries en la mateixa quantia que el degut per quotes ordinàries, una vegada remés per part del Col·legi a la persona col·legiada requeriment de pagament amb advertiment de suspensió que s'aplicarà, si escau, com a mesura cautelar durant la tramitació de l'expedient disciplinari, i sempre ponderant els drets afectats. L'expedient disciplinari es tramitarà conforme al que es preveu en els articles 82 i següents. De produir-se el pagament o aconseguir-se un acord de fraccionament de deute, quedarà sense efecte la suspensió de drets que s'haja aplicat com a mesura cautelar i s'interromprà la tramitació de l'expedient disciplinari. En cas de no abonar-se finalment la totalitat del deute, es reprendrà la tramitació de tal expedient, continuant amb el tràmit en què es va deixar.  
2. La Junta de Govern adoptarà l'acord de suspensió de la col·legiació, que haurà de ser motivat i notificat al col·legiat/da.  
  
Article 15. Baixa. Pèrdua de la condició de col·legiat/da  
1. La condició de col·legiat/da es perd:  
a) Per renúncia o baixa voluntària sol·licitada per escrit per la persona interessada, que podrà tramitar-se per via telemàtica.  
b) Per expulsió del Col·legi, acordat segons el que es disposa en aquests estatuts.  
c) Per deixar impagades les quotes ordinàries durant més de sis mesos; les quotes complementàries per intervenció professional, despeses de visat, serveis col·legials o quotes extraordinàries en la mateixa quantia, prèvia incoació pel Col·legi del corresponent expedient disciplinari i adopció per la Junta de Govern del pertinent acord d'expulsió ferma. Depenent de les circumstàncies concurrents, el Col·legi podrà realitzar gestions amistoses de cobrament, i si escau, sotmetre l'assumpte al Centre de Mediació del CAAT València.  
d) Per defunció.  
e) Per declaració de nul·litat, mitjançant resolució administrativa o judicial ferma, del títol que servira per a la incorporació al Col·legi.  
2. L'acceptació de baixa per part del Col·legi quan aquest siga el de residència on tinga el seu domicili professional únic o principal, suposa la impossibilitat del col·legiat/da de continuar realitzant actuacions professionals en l'àmbit de l'arquitectura tècnica fins que no torne a ostentar la condició de col·legiat/da.  
  
Article 16. Precol·legiats/des  
La figura del precol·legiat/da serà objecte de regulació en el seu règim i funcionament per part de la Junta de Govern, la qual a l'efecte podrà subscriure els oportuns convenis amb les universitats amb la finalitat d'acostar la institució col·legial als estudiants d'Arquitectura Tècnica i Enginyeria d'Edificació, proporcionar-los serveis col·legials, cursos de formació i activitats d'interés.  
En contraprestació als serveis prestats, el Col·legi, previ acord de la seua Junta de Govern, podrà establir el pagament d'una quota de precol·legiació amb un cost raonable i proporcional a tals serveis, no abusiu, ni discriminatori.  
  
CAPÍTOL QUART  
Drets i deures de les persones col·legiades  
  
Article 17. Drets  
Són drets dels col·legiats/des els següents:  
a) Participar com a electors i elegibles en les eleccions que es convoquen; participar activament en la vida col·legial; ser informats o intervindre amb veu i vot en les assemblees generals.  
b) Rebre assistència i assessorament per part del Col·legi, d'acord amb els mitjans de què es disposen i en les condicions que es fixen reglamentàriament, en totes aquelles qüestions que se susciten relacionades amb l'exercici professional, igualment, rebre el corresponent reciclatge professional.  
c) Utilitzar els serveis i mitjans del Col·legi en la forma que reglamentàriament s'establisca o acorde la Junta de Govern.  
d) Presentar per a registre i, si escau, visat documents relacionats amb l'exercici professional.  
e) Formar part de les comissions o grups de treball que s'establisquen i rebre la informació sobre l'activitat corporativa i l'interés professional.  
f) Promoure actuacions dels òrgans de govern per mitjà d'escrits d'al·legacions, peticions, queixes; igualment, el dret a destituir els membres d'aquests òrgans mitjançant l'exercici del vot de censura.  
  
g) La col·legiació faculta per a exercir la professió en qualsevol altra demarcació col·legial, sense prèvia comunicació ni cap habilitació, ni el pagament de contraprestacions econòmiques diferents d'aquelles que exigisquen habitualment als seus col·legiats/des per la prestació dels serveis dels quals siguen beneficiaris/àries, i que no es troben coberts per la quota col·legial.  
  
Article 18. Deures  
Són deures dels col·legiats/des els següents:  
a) Exercir la professió èticament, respectant les normes establides en aquests estatuts i les que es dicten en matèria de deontologia professional.  
b) Complir les normes corporatives i els acords adoptats pels òrgans de govern del Col·legi.  
c) Contribuir a les necessitats del Col·legi, abonant puntualment les quotes ordinàries, extraordinàries, les aportacions econòmiques i despeses originades pel registre i, si escau, visat col·legial, dins dels terminis que es fixen.  
d) Participar activament en la vida col·legial assistint a les assemblees generals i a les comissions o grups de treball que es constituïsquen.  
e) No fer ús d'aquella publicitat encaminada a l'obtenció de clients que siga contrària a la deontologia professional i signifique competència deslleial, en no ajustar-se a les normes d'ordenació establides pel Col·legi, respectant en tot cas la legislació específica en matèria de competència.  
f) Sotmetre a visat les intervencions professionals, segons la normativa vigent a cada moment.  
g) Posar en coneixement del Col·legi, per escrit, els casos d'intrusisme professional que conega.  
h) Prestar els seus serveis professionals amb l'adequat nivell de qualitat.  
i) Les persones col·legiades proporcionaran als seus clients les dades necessàries que permeten posar-se ràpidament en contacte amb aquells i, si fa el cas, per via electrònica, el contingut dels serveis a prestar, el seu preu i forma de pagament, amb el número d'identificació fiscal, en tractar-se d'una activitat subjecta a l'IVA.  
j) Comunicar al Col·legi les dades que li siguen recaptades i siguen necessàries per a l'acompliment de les funcions col·legials.  
k) Quan l'actuació professional del col·legiat/da cesse abans de finalitzar el treball encomanat, s'indicaran al Col·legi les causes que ho motiven perquè aquest puga actuar en conseqüència.  
  
CAPÍTOL CINQUÉ  
De l'exercici professional  
  
Article 19. Exercici professional individual o associat  
Els qui ostenten la titulació requerida i reunisquen les condicions establides estatutàriament tindran dret a incorporar-se al CAAT València, en l'àmbit territorial del qual tinga establit el domicili professional únic o principal. Això és aplicable, tant per a aquests titulats com per als qui estiguen en possessió d'altres títols espanyols de grau que habiliten per a l'exercici de la professió regulada d'arquitecte tècnic, així com per als qui hagen adquirit de l'autoritat competent espanyola el reconeixement d'aquest exercici professional, sobre la base de la titulació acadèmica estrangera que ostenten a l'empara de disposicions legals d'aplicació.  
La col·legiació faculta per a exercir la professió en qualsevol altra demarcació col·legial, sense pagament de contraprestacions econòmiques diferents d'aquelles que corresponguen als seus col·legiats/des, per prestació dels serveis dels quals voluntàriament siguen beneficiaris i que no es troben coberts per les quotes i drets col·legials.  
Els col·legiats/des podran desenvolupar el seu exercici professional de manera individual o associada, en aquest cas d'acord al que dispose la legislació específica en matèria de societats professionals i defensa de la competència, i al que s'estableix en els presents estatuts i el Reglament Col·legial del Registre de Societats Professionals.  
  
Article 20. De les societats professionals  
Els col·legiats/des que ostenten la condició de soci professional (d'una societat professional), que tinga entre els seus fins l'exercici de funcions o comeses pròpies de la professió que aquest Col·legi representa, vindran obligats a inscriure aquesta societat, en els termes previnguts en la legislació aplicable, en el Registre de Societats Professionals del Col·legi que corresponga al seu domicili social, a l'efecte de la seua inscripció en aquell, i que aquest puga exercir sobre aquells les competències que li atorga l'ordenament jurídic sobre els professionals col·legiats.  
La inscripció de la societat professional en el Registre col·legial no implica en cap cas l'adquisició per aquella dels drets polítics reconeguts en l'article 17 d'aquests estatuts.  
Una vegada inscrites, les societats professionals queden sotmeses al control deontològic i responsabilitat disciplinària del Col·legi.  
  
Article 21. Exercici reglat de la professió  
L'exercici de l'arquitectura tècnica es realitzarà en règim de lliure competència, i es regirà per les disposicions legals vigents a cada moment, les prescripcions de la legislació vigent sobre defensa de la competència i de la competència deslleial, amb sotmetiment al règim legal en matèria d'incompatibilitats i a les obligacions legals que a cada moment s'exigisca per la normativa aplicable.  
Igualment, en el seu exercici professional els col·legiats/des respectaran els presents estatuts, o reglaments que s'aproven en el seu desenvolupament, així com els acords adoptats per l'assemblea general de col·legiats/des i la Junta de Govern.  
  
Article 22. Visat i registre de treballs professionals  
Els aparelladors/es, arquitectes/es tècnics/es i enginyers/es d'edificació sotmetran a visat col·legial, amb caràcter obligatori, únicament els treballs professionals als quals es refereix la Llei 25/2009, de 22 de desembre, sobre lliure accés a les activitats de serveis i el seu exercici, desenvolupada pel Reial decret 1.000/2010, de 5 d'agost, sobre visat col·legial obligatori, o qualsevol altra que poguera substituir-la i altra legislació aplicable sobre aquest tema. Així mateix, el Col·legi visarà els treballs professionals en l'àmbit de la seua competència, quan lliurement se sol·licite per petició expressa dels clients.  
Per a això facilitaran al Col·legi la nota-comanda i pressupost i els documents que en el seu moment es requerisquen. El visat no comprendrà els honoraris, ni les altres condicions contractuals la determinació de les quals queda subjecta al lliure acord de les parts.  
Amb independència del visat col·legial, els col·legiats/des podran presentar presencial o telemàticament en el Col·legi, per al seu degut registre i constància, quanta documentació es precise per a l'exercici de la professió en aquells treballs que queden dins de l'àmbit de les seues competències.  
  
Article 23. Abast del visat  
El visat col·legial, com a acte de control documental dels treballs realitzats pels col·legiats/des, és un instrument fonamental de la bona pràctica professional i, per tant, de la protecció dels interessos dels receptors d'aquests serveis. L'objecte del visat és comprovar, almenys:  
  
a) La identitat i habilitació professional de l'autor del treball, utilitzant per a això el registre de col·legiats/des.  
b) La correcció i integritat formal de la documentació del treball professional, d'acord amb la normativa aplicable al treball de què es tracte.  
El visat abastarà el control formal de tots els documents tècnics i administratius essencials que foren conseqüència d'aquest encàrrec, i dins d'aquest es produiran tants actes de visat com documentacions es generen fins a la finalització del treball.  
El visat expressarà clarament quin és el seu objecte, detallant quins extrems són sotmesos a control. En cap cas comprendrà els honoraris ni les altres condicions contractuals, la determinació de les quals queda subjecta al lliure acord entre les parts, ni tampoc comprendrà el control tècnic dels elements facultatius del treball professional.  
En cas de danys derivats d'un treball professional que haja visat el Col·legi, en el qual resulte responsable el seu autor, el Col·legi respondrà subsidiàriament dels danys que tinguen el seu origen en els defectes que hagueren hagut de ser posats de manifest pel Col·legi en visar el treball professional, i que guarden relació directa amb els elements que s'han visat en aqueix treball concret.  
Els preus dels visats seran públics i accessibles a través de la pàgina web del Col·legi, i es configuraran com a despeses de visat en els pressupostos col·legials, s'establiran conformement a criteris objectius i raonables aprovats per la Junta de Govern, i en cap cas, seran abusius ni discriminatoris.  
  
Article 24. Atorgament, suspensió i denegació del visat  
El visat podrà ser practicat, suspés o denegat i la seua sol·licitud podrà realitzar-se per via telemàtica. La liquidació i pagament de les despeses corresponents serà condició prèvia perquè es puga retirar pels interessats la documentació presentada al tràmit de visat.  
La resolució col·legial atorgant el visat dels treballs professionals presentats o denegant-lo, haurà d'adoptar-se en el termini de deu dies hàbils a partir de la presentació de la documentació completa, i haurà de ser motivada. La resolució que escaiga es notificarà als interessats en el termini de deu dies hàbils i haurà de contindre el text íntegre de la resolució adoptada. En la notificació als interessats s'indicarà, a més, si la resolució és o no definitiva en la via col·legial i, si fa el cas, l'expressió dels recursos que contra aquell acord escaiguen, òrgan davant el qual hagueren de presentar-se, i termini per a interposar-los.  
La denegació només podrà tindre lloc perquè la persona no estiga col·legiada, no reunisca les condicions estatutàries requerides, estiga inhabilitada per a l'exercici professional per resolució ferma, per incompatibilitat legalment establida o per incorrecció en el seu contingut formal de la documentació tècnica objecte del visat, de conformitat amb la normativa establida. No obstant això, el Col·legi podrà també, en idèntic termini, acordar la suspensió del visat en els supòsits de presumpta incompatibilitat legalment establida o per altres circumstàncies referides a la falta de requisits formals en la documentació presentada, havent-se de prendre acord sobre atorgament o denegació en un termini màxim d'un mes a comptar des de l'acord de suspensió.  
La resolució col·legial de suspensió, que haurà de ser expressa i motivada, es notificarà a les persones interessades en el termini de deu dies hàbils des de l'adopció i haurà de contindre el text íntegre de la resolució.  
El transcurs dels terminis consignats, sense que recaiguera la corresponent resolució, legítima el sol·licitant per a entendre estimada la seua pretensió per silenci administratiu positiu, excepció feta de la suspensió del visat, de la qual cosa es derivaran els corresponents efectes.  
  
  
Article 25. Substitucions de les persones col·legiades en les comandes professionals  
La substitució d'una persona col·legiada per una altra en la realització d'un mateix treball professional requereix la comunicació al Col·legi en el moment en què es produeix, de la qual el Col·legi donarà trasllat al tècnic cessant, qui podrà formular les al·legacions que estime oportunes.  
El Col·legi podrà exigir al tècnic cessant la presentació d'una certificació que reflectisca l'estat de les obres realitzades fins al moment de la seua substitució i la documentació tècnica corresponent; i al nou tècnic qualsevol altra documentació relacionada amb el motiu de la substitució, tal com el canvi de titularitat o propietat de la comanda.  
  
El visat o registre de la nova comanda professional es comunicarà per la Junta de Govern al tècnic primerament designat, al nou, i a l'entitat que sol·licita el nou nomenament, en garantia dels drets que assisteixen a tots ells. En cap cas podran superar-se els terminis per a l'atorgament, denegació o suspensió del visat previstos en l'article 24.  
  
  
Article 26. Gestió col·legial de cobrament  
Les persones col·legiades podran encomanar al Col·legi la gestió del cobrament dels seus honoraris professionals, ja siga per a encàrrecs professionals determinats, ja siga amb caràcter general i per temps indefinit mitjançant l'adscripció al citat servei. El cost d'aquest servei s'establirà conformement a criteris objectius i raonables, i en cap cas serà abusiu ni discriminatori.  
  
Article 27. Defensa institucional en les convocatòries públiques de concursos i oposicions  
El Col·legi procurarà que les condicions dels concursos i oposicions per a aparelladors, arquitectes tècnics i enginyers d'edificació, que es convoquen per l'Administració Pública dins de la seua demarcació, s'ajusten a les disposicions i reglaments corresponents; igualment en l'esfera privada.  
Per a això, si fa el cas, entaularà quantes accions legals i recursos de defensa siguen possibles, amb les corresponents limitacions legals.  
  
CAPÍTOL SISÉ  
Òrgans de govern  
  
Article 28. Òrgans col·legials  
Els òrgans de Govern del Col·legi són:  
a) Assemblea general de col·legiats/des.  
b) Junta de Govern.  
  
  
Secció primera  
De l'assemblea general de col·legiats/des  
  
Article 29. Naturalesa  
L'assemblea general de col·legiats/des és l'òrgan sobirà i suprem del govern del Col·legi. S'hi forma i expressa la màxima voluntat de la Corporació. Està integrada per tots els col·legiats/des que es troben en ple ús dels seus drets. Els acords, presos dins de les atribucions que s'assenyalen en aquests estatuts, obliguen a tots els col·legiats/des.  
  
  
Article 30. Funcions  
Correspon a l'assemblea general:  
a) Aprovar, modificar i revisar els estatuts i reglaments interns del Col·legi.  
b) Aprovar els pressupostos ordinaris i extraordinaris, així com la seua rendició de comptes i liquidació.  
c) Aprovar les quotes col·legials i quotes complementàries per intervenció professional.  
d) Aprovar la creació, l'adquisició o participació en entitats jurídiques de qualsevol tipus que s'estimen convenients per al millor compliment dels objectius col·legials o professionals.  
e) Aprovar la creació o dissolució de delegacions.  
f) Conéixer i resoldre sobre l'actuació de la Junta de Govern o dels seus membres, la memòria de l'exercici, aprovant-ne o censurant-ne si escau la gestió, i resolent les mocions de censura i de confiança que se li plantegen.  
g) Autoritzar els actes de disposició dels béns immobles i drets reals constituïts sobre aquests, així com dels restants béns patrimonials que figuren inventariats com de considerable valor.  
h) Crear comissions, ja siga de caràcter ocasional o permanent, quan així ho estime convenient per al millor estudi dels assumptes professionals i col·legials que el requerisquen, regulant-ne si fora necessari i precís la composició i funcionament.  
i) Aprovar, si escau, les actes de les anteriors assemblees generals.  
  
j) Aprovar la creació de comissions permanents, a proposta de la Junta de Govern per a assumptes específics.  
k) A més de les atribucions enumerades en l'article anterior, decidir sobre tots aquells assumptes que la Junta de Govern sotmeta a la seua consideració; igualment aquelles qüestions que siguen proposades per escrit, com a mínim pel 5 % de col·legiats/des, i presentades en el Col·legi amb una antelació, almenys, de vint dies naturals a la data de la realització de l'assemblea general.  
  
Article 31. Classes d'assemblees generals de col·legiats/des  
Les assemblees generals podran ser ordinàries i extraordinàries.  
  
Article 32. Assemblea general ordinària  
L'assemblea general ordinària es farà necessàriament dues vegades a l'any.  
La primera, dins del primer semestre, inclourà obligatòriament el coneixement i liquidació dels comptes de l'exercici econòmic corresponent a l'any immediatament anterior, així com la memòria anual que la Junta de Govern sotmetrà al coneixement dels col·legiats/des.  
  
La memòria anual contindrà almenys la informació següent:  
a) Informe anual de gestió econòmica, incloent-hi les despeses de personal i especificant les retribucions dels membres de la Junta de Govern en raó del seu càrrec.  
b) Import de les quotes aplicables desglossades per concepte i per la mena de servei prestats, així com les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen assolit fermesa, amb indicació de la infracció a la qual es refereixen, de la seua tramitació i de la sanció imposada, si escau, d'acord en tot cas amb la legislació en matèria de protecció de dades de caràcter personal.  
  
d) Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, així com sobre la seua tramitació i, si escau, dels motius d'estimació i desestimació de la queixa o reclamació, d'acord en tot cas amb la legislació en matèria de protecció de dades de caràcter personal.  
  
e) Els canvis en el contingut dels seus codis deontològics, en cas d'haver-ne.  
f) Les normes sobre incompatibilitats i les situacions de conflicte d'interessos en què es troben els membres de les Juntes de Govern.  
  
g) Informació estadística sobre l'activitat de visat.  
La segona assemblea general ordinària es farà durant el quart trimestre, i haurà d'incloure's en l'ordre del dia el pressupost econòmic de l'any següent.  
  
Article 33. Assemblea general extraordinària  
Totes les assemblees generals que no siguen les dues previstes en l'article anterior tindran la consideració d'extraordinàries i podran ser convocades, per acord de la Junta de Govern o quan ho sol·liciten per escrit almenys el 5 % de col·legiats/des, i s'hi exposaran amb precisió els punts a tractar. En aquest últim supòsit, la realització haurà de tindre lloc dins dels trenta dies següents a l'entrada en el Col·legi de tal sol·licitud.  
  
Article 34. Convocatòria i quòrum necessari  
a) Convocatòria.  
Les assemblees generals estaran convocades per la presidència del Col·legi, indicant en la convocatòria el lloc, data i hora en la qual hagen de fer-se, en primera i segona convocatòria, i acompanyaran l'ordre del dia provisional dels temes a tractar.  
b) Constitució de l'assemblea.  
Per a la vàlida constitució de les assemblees generals serà precisa l'assistència com a mínim de la meitat més un del cens col·legial, en primera convocatòria, per a tractar sobre assumptes ordinaris, i de dos terços del cens col·legial si els acords a adoptar versen sobre les matèries previstes en els apartats 1, 2, 3 i 4 de l'apartat c del present article, per requerir per a la seua adopció de majoria qualificada de dos terços.  
De no aconseguir-se la indicada presència, es farà l'assemblea en segona convocatòria, trenta minuts més tard de l'hora fixada per a la primera, qualssevol que en siguen els col·legiats/des presents.  
En el cas específic que l'assumpte a tractar siga una moció de censura a la Junta de Govern o qualsevol dels seus membres, es requerirà l'assistència del 20 % del cens col·legial per a la vàlida constitució de l'assemblea, tant en primera convocatòria com en segona.  
c) Votació.  
Els acords s'adoptaran per majoria simple dels assistents, excepte els que versen sobre les matèries següents:  
1. Aprovació, modificació o revisió dels estatuts col·legials.  
2. Adquisició o venda de béns immobles.  
3. Aprovació de la creació d'entitats jurídiques de qualsevol tipus que s'estimen convenients per al millor compliment dels objectius col·legials o professionals.  
4. Proposició de vots de censura a la Junta de Govern, o a qualsevol membre d'aquesta.  
Tals acords requeriran per a la seua adopció la majoria qualificada, en primera convocatòria, el vot favorable de les dues terceres parts del cens col·legial, i en segona convocatòria, el vot favorable de les dues terceres parts dels assistents.  
En les assemblees generals, tant ordinàries com extraordinàries, tots els col·legiats/des tindran dret a vot, llevat que es troben en situació de suspensió de la col·legiació contemplada en l'article 14.  
  
  
Article 35. Ordre del dia  
L'ordre del dia de les assemblees generals serà elaborat per la Junta de Govern i remés a tots els col·legiats/des juntament amb la convocatòria, 30 dies naturals abans de la data de realització, en el cas d'assemblees generals ordinàries, i de 15 dies naturals en les extraordinàries.  
  
Amb una antelació mínima de 10 dies naturals a la realització de l'assemblea, es remetrà als col·legiats/des, si escau, l'ordre del dia definitiu, en el qual s'inclouran els temes que indique la Junta de Govern, tant els ressenyats en l'ordre del dia provisional com aquells que hagen sorgit amb posterioritat i no admeten demora.  
També s'hi inclouran les qüestions que hagen sigut proposades pel 5 % de les persones col·legiades, sol·licitant-ho mitjançant escrit dirigit a la Junta de Govern del Col·legi, amb una antelació de 20 dies naturals a la realització de l'assemblea, en el qual s'exposen amb claredat els punts que pretenguen incloure's i els motius que ho justifiquen, acompanyant els plecs de signatures amb expressió del número col·legial, nom i cognoms. Podran acompanyar també a l'escrit de sol·licitud la documentació que consideren oportuna o la que, amb caràcter complementari, els siga sol·licitada per la Junta de Govern del Col·legi.  
Només podran ser tractats i adoptats acords en aquells assumptes que figuren en l'ordre del dia definitiu.  
  
Article 36. Punts a tractar en l'assemblea general  
En les assemblees generals ordinàries el primer punt a tractar serà l'aprovació de l'acta de l'assemblea anteriorment celebrada, que a tal fi haurà de figurar com a primer punt de l'ordre del dia.  
L'últim punt de l'ordre del dia que tancarà l'ordre en les assemblees generals serà el punt de torn obert de paraules, on els col·legiats/des podran formular-les per escrit i amb una antelació de 10 dies naturals a la data de realització de l'assemblea; en cas contrari, la Junta de Govern es podrà reservar el dret de contestació.  
Els que es facen oralment en la pròpia reunió, només seran presos en consideració per la Junta de Govern quan puguen ser adequadament contestats sense prèvia documentació.  
  
Article 37. Documentació  
La documentació que haja de ser objecte d'estudi i discussió en les assemblees, estarà a la disposició dels col·legiats/des amb 20 dies naturals d'antelació a la data de realització de les assemblees generals ordinàries, i amb 10 dies naturals per a les extraordinàries.  
  
Article. 38. Constitució de la Mesa  
La Mesa de la presidència de les assemblees generals estarà constituïda per les persones que ostenten la presidència i la secretaria del Col·legi, o qui les substituïsquen, i potestativament per altres membres de la Junta de Govern a decisió d'aquesta, més les persones que amb caràcter d'assessors o ponents la Junta de Govern estime incloure en virtut de la naturalesa dels temes a tractar.  
Podran assistir a les assemblees els assessors del Col·legi i quantes persones empleades s'estimen necessàries per la Junta de Govern, per a la deguda informació i assessorament de l'òrgan.  
Abans d'iniciar-se l'assemblea general es nomenarà dos col·legiats/des com a interventors de l'acta de la sessió.  
  
Article 39. Desenvolupament dels debats  
La presidència de l'assemblea sotmetrà a debat tots els punts de l'ordre del dia que hagen de ser objecte d'acord, donant la paraula als col·legiats/des que ho desitgen per l'ordre en què ho sol·liciten, i prèvia identificació d'aquests amb el seu nom i cognoms.  
Les persones col·legiades podran fer ús de la paraula dues vegades sobre el mateix tema de discussió i, excepcionalment, una més per a contestar les preguntes directes o al·lusions.  
No obstant això, la presidència, quan l'índole de l'assumpte o l'estat de la discussió així ho requerisca, podrà concedir la paraula a un col·legiat/da que l'haja usada les tres vegades a què es refereix el paràgraf anterior.  
Cadascuna de les intervencions dels col·legiats/des no podrà, en cap cas, durar més de tres minuts.  
  
Article 40. Intervenció dels membres de la Mesa  
Els components de la Mesa podran intervindre quantes vegades ho desitgen, sense superar la durada de tres minuts en cada intervenció. Excepcionalment, podrà la presidència prolongar les intervencions quan es tracte de problemes greus.  
Els qui hagen fet torn de paraules per escrit, tindran dret a tres minuts de rèplica a les respostes que els siguen donades per la Mesa.  
  
Article 41. Conclusió del debat  
Quan la presidència considere prou debatut un assumpte o quan s'hagen esgotat els torns fixats en aquests estatuts, se sotmetrà a votació l'oportú projecte d'acord.  
  
Article 42. Votacions  
S'entendrà que existeix unanimitat en una votació quan, en preguntar la presidència si s'aprova l'assumpte sotmés a debat, cap col·legiat/da manifeste el contrari. En tot cas, la presidència podrà proposar que s'hi faça votació.  
En cas de no existir unanimitat, els acords s'adoptaran per majoria simple de vots entre els col·legiats/des assistents, amb excepció d'aquells casos als quals es refereix l'article 34 apartat c, epígrafs 1, 2, 3 i 4.  
Les votacions s'efectuaran de qualsevol de les formes següents: ordinària, nominal i per papereta.  
La votació ordinària es verificarà alçant-se, en l'ordre que establisca la presidència, els qui aproven la votació que es debat, els qui la desaproven i els qui s'abstinguen.  
La votació nominal es realitzarà dient el col·legiat/da els seus dos cognoms seguits de la paraula «sí» o «no» o «m'abstinc», i tindrà lloc quan ho sol·liciten, com a mínim, un terç dels assistents.  
La votació per papereta haurà de fer-se quan la demanen com a mínim el 50 % dels assistents a la Junta o la propose la presidència amb el consens de la Mesa, per considerar que afecta el dret d'intimitat dels col·legiats/des.  
El vot podrà exercir-se per delegació i es durà a terme mitjançant imprés oficial del Col·legi, en el qual figurarà el nom, cognoms i número del col·legiat/da a qui delega el seu vot i iguals dades del col·legiat/da que es delega, més la signatura de tots dos i còpia del DNI del col·legiat/da delegant.  
Els impresos de delegació hauran d'entregar-se a la secretaria de la Mesa a l'inici de la sessió. Cada col·legiat/da no podrà ostentar més de tres delegacions de vot.  
  
Article 43. Certificació d'acords  
La secretaria de l'assemblea remetrà a tots els col·legiats/des, amb el vistiplau de la presidència, i dins dels vint dies següents a la realització d'aquelles, la certificació dels acords adoptats en aquestes.  
  
  
Secció segona  
De la Junta de Govern  
  
Article 44. Funcions  
Són funcions de la Junta de Govern, les següents:  
Les seues funcions són la representació general amb respecte a la voluntat expressada per l'assemblea general, la direcció, l'administració i la gestió ordinària del Col·legi.  
La Junta de Govern en ple estarà constituïda pels càrrecs següents: la presidència, secretaria, tresoreria-comptadoria i quatre vocalies. El vocal primer ostentarà la Vicepresidència.  
La representació institucional del Col·legi correspon a la presidència, amb l'atribució de les facultats indicades en aquests estatuts.  
Són funcions específiques de la Junta de Govern:  
1. En relació als col·legiats/des:  
a) Resoldre sobre l'admissió de les sol·licituds de col·legiació.  
b) Vetlar pel comportament professional de les persones col·legiades, tant en les seues relacions mútues com en les que tinguen amb tercers.  
c) Promoure les oportunes accions per a impedir l'exercici de la professió als qui no posseïren titulació legal per a això.  
d) Publicar la convocatòria d'eleccions per a proveir els càrrecs de la Junta de Govern.  
e) Aprovar la creació de comissions ocasionals per a assumptes específics, i proposar a l'assemblea general de col·legiats/des la creació de comissions permanents.  
2. En relació amb la vida econòmica del Col·legi:  
a) Recaptar i administrar els fons del Col·legi, vetlant i exigint, si fa el cas, el compliment de les obligacions dels col·legiats/des.  
b) Elaborar els pressupostos i retre els comptes anualment a l'assemblea general de col·legiats/des.  
c) Proposar a l'assemblea general de col·legiats/des, la compravenda de béns immobles i la creació o participació d'entitats o societats d'interés per al col·lectiu.  
d) Autoritzar els moviments de fons en els casos d'obertura o traspassos de comptes bancaris.  
3. En relació amb els organismes oficials en el seu mateix àmbit territorial:  
a) Defensar els col·legiats/des en l'acompliment de les seues funcions professionals.  
b) Gestionar, en nom del Col·legi, quantes millores estime convenients per a l'òptim desenvolupament de la professió en l'àmbit col·legial, així com tot allò que puga redundar en interés professional dels aparelladors/es, arquitectes/es tècnics/es i enginyers/es d'edificació.  
  
També seran funcions de la Junta de Govern l'execució dels acords col·legials, i qualssevol altres que siguen necessàries per a complir l'objecte i fins d'aquest Col·legi, i no existisca competència expressa per a elles a favor de les assemblees generals.  
  
Secció tercera  
Altres òrgans  
  
Article 45. La presidència  
Són atribucions de la presidència:  
a) La representació legal del Col·legi.  
b) Convocar i presidir les reunions de l'assemblea general, de la Junta de Govern així com totes les comissions que es constituïsquen en el Col·legi. En cas d'empat en les votacions, dirimirà les qüestions suscitades amb un vot de qualitat.  
c) Resoldre directament els casos imprevistos o inajornables que puguen sorgir, i en donarà compte a la Junta de Govern.  
d) Ordenar els pagaments que es realitzen amb càrrec als fons del Col·legi.  
e) Signar conjuntament amb la persona que ostente la tresoreria-comptadoria, o la vocalia que accidentalment la substituïsca, qualsevol document per a moviment de fons; en els supòsits de necessitat es podrà habilitar altres membres de la Junta perquè puguen disposar dels moviments de fons, amb els criteris limitatius que es fixen per acord de la Junta de Govern.  
f) Autoritzar amb la seua signatura les actes i documents col·legials que ho requerisquen, així com quants documents públics o privats siguen necessaris en execució d'acords col·legials o de les seues pròpies facultats i competències.  
g) Exercir la direcció del Col·legi, vetlant en tot moment pel seu més eficaç desenvolupament i pel compliment dels acords col·legials.  
h) Representar el Col·legi davant el Consell General de l'Arquitectura Tècnica d'Espanya.  
i) Proposar a la Junta de Govern que se sol·licite al Consell de Col·legis Oficials d'Aparelladors i Arquitectes Tècnics de la Comunitat Valenciana l'obertura d'expedient disciplinari a qualsevol dels seus membres de junta, d'acord amb les disposicions generals.  
  
Article 46. La Vicepresidència  
Correspon a la Vicepresidència substituir la persona que ostente la presidència en cas d'absència, vacant o malaltia, i en tots aquells actes i representacions que aquesta li delegue, assumint en aqueix moment totes les atribucions i responsabilitats expressades en l'article anterior.  
  
  
Article 47. La secretaria  
a) Correspon a la persona que ostente la secretaria alçar actes de totes les reunions que es facen i expedir les certificacions que sol·liciten amb el vistiplau de la presidència, tenint al seu càrrec el protocol documental, inclosos els fitxers de dades de titularitat pública i privada del Col·legi.  
b) Dirigir els serveis administratius i del personal del Col·legi.  
c) Confeccionar la memòria anual.  
d) Cuidar del registre de col·legiats/des i de societats professionals en el qual, de la manera més completa possible, es consignarà l'historial professional de cadascun.  
  
Article 48. La tresoreria-comptadoria  
Correspon a la persona que ostente la tresoreria-comptadoria ordenar la comptabilitat del Col·legi:  
a) Autoritzar amb la seua signatura tots els documents de cobraments i pagaments que hagen sigut estatutàriament autoritzats.  
b) Signar, juntament amb la presidència, els documents necessaris per al moviment de fons.  
c) Formar l'estat mensual de fons i formalitzar el balanç, inventari i pressupost de cada exercici, sotmetent-los a consideració de la Junta de Govern.  
d) Ordenar tota classe de cobraments i pagaments, moviment de fons i inversions, autoritzats per la presidència.  
e) Signar conjuntament amb la persona que ostenta la presidència els xecs i talons dels comptes corrents del Col·legi.  
  
Article 49. Vocalies  
Les persones que ostenten les vocalies exerciran les funcions que els siguen encarregades per la Junta de Govern o per la presidència.  
  
Article 50. Provisió de vacants  
Quan es produïsquen vacants definitives de fins a la tercera part dels càrrecs de la Junta de Govern, la pròpia junta designarà, entre els col·legiats/des que hagen d'ocupar-los de manera provisional fins que es faça l'assemblea general ordinària de col·legiats/des següent, que ratificarà, si fa el cas, els nomenaments per al temps que encara quede pendent de complir.   
En el supòsit de no ratificació per l'assemblea general de col·legiats/des dels càrrecs designats per la Junta de Govern o que les vacants definitives excedisquen de la tercera part dels seus membres, la Junta de Govern convocarà immediatament eleccions extraordinàries per a cobrir les vacants produïdes pel període que reste del mandat.  
  
En cas que el lloc de la presidència quede vacant, igualment es convocaran eleccions extraordinàries per al nomenament d'un nou titular de la presidència, pel temps que reste per a complir el mandat de l'anterior.  
  
  
Article 51. Reunions  
1. La Junta de Govern es reunirà amb caràcter ordinari almenys dues vegades al mes, i amb caràcter extraordinari quantes vegades fora necessària la seua actuació.  
2. Els acords de la Junta de Govern s'adoptaran per majoria de vots, sense que s'admeten delegacions de vot i, en cas d'empat, resoldrà el vot de qualitat de la presidència.  
3. La secretaria estendrà acta de les reunions de la Junta de Govern, en la qual donarà fe del desenvolupament de la sessió i dels acords adoptats.  
  
Article 52. Remuneració dels càrrecs  
Les persones col·legiades que ostenten algun càrrec en els òrgans de govern del Col·legi podran percebre una remuneració en aprovar-se, si escau, els pressupostos anuals.  
  
Article 53. Comissions  
Podran crear-se com a òrgans auxiliars del Col·legi, comissions de caràcter ocasional o permanent, formades per col·legiats/des per a l'estudi i gestió d'assumptes específics per al Col·legi.  
La seua creació i extinció només podrà fer-se mitjançant acord de l'assemblea general a proposta de la Junta de Govern o dels col·legiats/des assistents a aquella, indistintament es tracte de comissions permanents o ocasionals. La Junta de Govern també podrà crear directament, sense necessitat d'aprovació per l'assemblea general, comissions ocasionals per a assumptes específics.  
L'assemblea general o la Junta de Govern, si escau, fixaran en l'acord de creació els assumptes a tractar per la comissió específica, així com les seues competències, composició, atribucions, temps i normes de funcionament i les dates en les quals hauran d'emetre els estudis o informes encomanats.  
D'entre els seus membres es designarà una persona que ostente la presidència, que assumirà la representativitat de la comissió davant tercers i el Col·legi, i una altra que ostente la secretaria, que estendrà acta de les seues reunions.  
Com a final de les seues actuacions, emetran l'informe, estudi o dictamen que consideren precís que serà entregat a la presidència del Col·legi per al destí que pertoque.  
  
  
CAPÍTOL SETÉ  
De les eleccions a càrrec de la Junta de Govern  
  
Article 54. Sufragi i mandat  
Els membres de la Junta de Govern del Col·legi seran triats per sufragi d'entre totes les persones col·legiades en aquest.  
El mandat de la Junta de Govern serà de quatre anys, i es renovarà íntegrament a la seua fi.  
  
Article 55. Reelecció  
Les persones col·legiades que exercisquen el seu mandat en la Junta de Govern podran ser reelegides com a màxim per a un segon mandat, independentment que repetisquen o no en el càrrec exercit.  
Amb caràcter excepcional, i de declarar-se desertes les eleccions per a renovació ordinària de la Junta de Govern en no presentar-se en termini cap candidatura, podran presentar-se per a un tercer mandat els components de la Junta sortint en les eleccions ordinàries que amb tal motiu es convocaren, i en tot cas hauran de retirar-ne la presentació si en aquestes eleccions extraordinàries hi haguera altres candidatures.  
  
Article 56. Convocatòria  
1. Amb una antelació de cinquanta dies naturals al final del mandat dels càrrecs a renovar, la Junta de Govern anunciarà la realització d'eleccions per a la seua renovació, i publicarà i exposarà al tauler d'anuncis del Col·legi la relació de col·legiats/des amb dret a vot i sense dret a vot.  
2. L'elecció de la Junta de Govern del Col·legi es procurarà que es faça de manera coordinada amb les corresponents als òrgans del Consell de Col·legis Oficials d'Aparelladors i Arquitectes Tècnics de la Comunitat Valenciana i Consell General de l'Arquitectura Tècnica d'Espanya, a fi que es mantinga en tota l'organització col·legial un desitjable principi d'unitat en l'acompliment dels mandats.  
  
Article 57. Electors  
A) Tindran dret a emetre el seu vot tots els col·legiat/es que complisquen els requisits següents:  
1. Estar al corrent en el compliment de totes les seues obligacions col·legials.  
2. No estar suspés per a l'exercici de la professió.  
3. No trobar-se complint una sanció imposada per expedient disciplinari col·legial.  
B) En el cas que després de la convocatòria d'eleccions i confecció de les llistes de col·legiats/des, amb dret a vot i sense, es produïren modificacions que pogueren afectar les llistes (baixes, altes, rehabilitacions de drets dels qui els tingueren suspesos), s'elaborarà amb totes elles una llista addicional de col·legiats/des amb dret a vot i sense, amb una antelació d'almenys 5 dies naturals anteriors a la realització de les eleccions que, autoritzada per la secretaria del Col·legi, s'exposarà al tauler d'anuncis del CAAT València durant almenys el dia anterior a les eleccions.  
En tal llista addicional també s'inclouran aquelles rectificacions produïdes a petició dels interessats/es, formulades davant la Junta de Govern com a màxim fins als 5 dies hàbils anteriors a la realització de les eleccions, que siguen resoltes favorablement per aquesta.  
C) Els col·legiats/des només podran exercitar el seu dret a vot una sola vegada per a cada càrrec de la Junta de Govern.  
  
Article 58. Candidats/es  
Per a exercir els càrrecs de presidència, secretaria, tresoreria-comptadoria i vocalies caldrà que les persones estiguen col·legiades en el CAAT València, residisquen a la província de València, tinguen la condició d'electors, és a dir, complisquen totes les condicions exigides en l'article anterior, i porten col·legiades un mínim de quatre anys consecutius en el Col·legi de València. Tal període d'exercici professional a la província de València es considera imprescindible per a adquirir un coneixement mínim de les principals necessitats i demandes dels ciutadans destinataris dels serveis, la problemàtica de la professió, la vida col·legial, el funcionament de les institucions públiques i privades relacionades amb l'arquitectura tècnica, la normativa valenciana, etc., aspectes tots ells rellevants per al correcte acompliment de les funcions pròpies de la Junta de Govern.  
La candidatura es presentarà de manera completa incloent-hi tots els càrrecs que componen la Junta de Govern, o bé de manera parcial, incloent-n'hi només alguns, o alguns de tals càrrecs.  
El vot podrà atorgar-se a la totalitat de la candidatura o bé de manera individualitzada a cada càrrec, encara que no pertanga a la mateixa candidatura.  
  
Article 59. Presentació de candidatures  
1. Per a l'eficàcia de la presentació, serà necessari que els candidats/es proposats l'accepten per escrit dirigit a la Junta de Govern del Col·legi o, si fa el cas, a la Junta d'Edat, amb una antelació d'almenys vint-i-cinc dies naturals a la data assenyalada per a l'elecció.  
2. El termini de presentació de candidatures finalitzarà vint-i-cinc dies naturals abans de la data de realització d'eleccions en cas d'ordinàries, i vint-i-sis en cas d'extraordinàries.  
3. L'expressat en aquest article tindrà validesa, tant per a les candidatures individuals com per a les de diversos candidats, o per a candidatures completes a la totalitat de llocs de la Junta de Govern  
  
Article 60. Junta d'edat  
En el cas que foren proclamats candidats cinc integrants de la Junta de Govern, entrarà en funcions la Junta d'edat prevista en la legislació vigent sobre col·legis i consells professionals, a fi de substituir totalment o parcialment durant el període electoral els membres de la Junta de Govern que pretenguen tornar-se a presentar a la reelecció, els qui cessaran automàticament en el seu càrrec.  
La Junta d'edat serà triada d'entre les persones col·legiades de major antiguitat, designant d'entre elles els qui exerciran cada càrrec.  
  
Correspondrà a la Junta d'edat, amb caràcter provisional, exercir les funcions pròpies de la Junta de Govern i les inherents al procés electoral. Conclourà la seua funció amb la presa de possessió dels candidats/es electes.  
  
Article 61. Proclamació de candidatures  
La Junta de Govern, després d'examinar els escrits presentats i de trobar-los conformes, realitzarà la proclamació de candidatures almenys vint dies naturals abans de la data de realització d'eleccions. Aquesta proclamació s'exposarà al tauler d'anuncis del Col·legi juntament amb les causes, si fa el cas, de la no proclamació d'altres candidatures presentades.  
Als candidats/es no proclamats se'ls comunicarà, per correu certificat urgent o qualsevol altre mitjà que possibilite la constància de la seua recepció, els motius de la no validesa de la seua candidatura, i aquests podran presentar el corresponent recurs fins a tres dies després de la notificació. La Junta de Govern haurà de resoldre tal reclamació en el termini de tres dies.  
En el moment de la proclamació definitiva, els candidats/es que ho hagen sol·licitat, tindran a la seua disposició les paperetes i sobres oficials a utilitzar en les eleccions.  
Juntament amb la proclamació definitiva de candidats/es s'exposarà al tauler d'anuncis del Col·legi i delegacions la relació definitiva d'electors, mitjançant un apèndix en el qual figuraran les modificacions respecte del llistat provisional.  
La proclamació definitiva de candidats/es es remetrà a les persones col·legiades.  
La Junta de Govern facilitarà, d'acord amb els mitjans de què dispose el Col·legi, la propaganda de les candidatures en condicions d'igualtat.  
  
Article 62. Candidatura única  
Després de la proclamació definitiva de candidatures, per a aquells càrrecs en els quals només existisca un candidat/a no serà necessària cap votació, i la proclamació definitiva del candidat/a equivaldrà a la seua elecció automàtica.  
  
Article 63. Vot presencial i per correu  
1. Vot presencial:  
El dret de vot podrà ser exercit pels col·legiats/des personalment, acudint el dia assenyalat a la seu del Col·legi a depositar en l'urna la papereta de votació.  
2. Vot per correu:  
Els col·legiats/des que prevegen que en la data de la votació no es trobaran en la circumscripció territorial del Col·legi o que no podran personar-s'hi, poden emetre el seu vot per correu, prèvia sol·licitud a la Junta de Govern, emplenant el procediment següent:  
- La sol·licitud haurà de formular-se personalment, prèvia presentació del seu document nacional d'identitat davant la Junta de Govern en el domicili del Col·legi, sent atés per la secretaria de la Junta de Govern o personal empleat habilitat a l'efecte. També podrà realitzar-se tal sol·licitud mitjançant imprés facilitat a l'efecte pel Col·legi, signat digitalment pel sol·licitant i remés a l'adreça de correu electrònic que el Col·legi habilitarà a l'efecte.  
- La sol·licitud de vot per correu, bé en forma presencial o bé en forma electrònica, haurà de realitzar-se com a màxim els 15 dies naturals anteriors a la realització de les eleccions. En la mateixa sol·licitud, l'elector demanarà a la Junta de Govern un certificat d'inscripció en el cens electoral.  
- Rebuda la sol·licitud, la Junta de Govern comprovarà la inscripció, realitzarà l'anotació corresponent en el cens, a fi que el dia de les eleccions no es realitze el vot personalment, i remetrà per correu a l'elector/a les paperetes, els sobres electorals i el certificat sol·licitat. El Col·legi imprimirà paperetes i els sobres de vot.  
- Una vegada que l'elector/a haja triat o, si fa el cas, emplenat la papereta de vot, la introduirà en el sobre de votació i el tancarà. Inclourà en el sobre dirigit a la Mesa el sobre de votació i el certificat, i el remetrà per correu certificat a l'apartat de correus que es determine en la convocatòria, que estarà intervingut notarialment durant el període electoral.  
- En aquest últim sobre dirigit a la Mesa figurarà en el remitent el nom, cognoms i número del DNI de l'elector i una signatura creuant la solapa.  
- Només seran vàlids els sobres remesos per correu ordinari o certificat a l'apartat de correus indicat en la convocatòria.  
- Una hora abans del tancament de la mesa electoral, seran extrets pel notari els sobres depositats en l'apartat de correus, sent entregats pel notari personalment davant la mesa electoral.  
  
Article 64. La Mesa electoral  
La Mesa electoral la compondrà la persona que ocupe la presidència del Col·legi o, en la seua absència, la persona que ocupe la vicepresidència, sempre que al seu torn no siguen candidats/es; en tal suposat la Mesa la compondran els membres de la seua Junta que els substituïsquen o els qui ostenten tals càrrecs en la Junta d'edat. A més, la Mesa la compondran 4 secretaris/es escrutadors/es que seran nomenats per la Junta de Govern del Col·legi i la designació dels quals serà pública, al mateix temps que la proclamació de candidats/es. La Junta de Govern podrà designar, si així ho considera convenient, suplents per als secretaris/es escrutadors/es, en previsió que, per qualsevol circumstància, no pogueren actuar els titulars.  
  
Article 65. Designació d'interventors/es  
Tots els candidats/es podran designar com a màxim dos interventors/es d'entre les persones col·legiades. Per a això hauran de dirigir escrit a la Junta de Govern del Col·legi, dins del termini que a l'efecte es determine en la convocatòria.  
  
Article 66. Jornada electoral  
Durant el període de constitució de la Mesa, només seran presents els integrants de la mateixa Mesa, els interventors/es designats pels candidats/es, el personal auxiliar i la persona que estiga votant, acreditant la seua personalitat amb el DNI, passaport, permís de conduir o carnet col·legial en vigor.  
Després del final del termini establit per a exercir el vot personal, el qual vindrà reflectit en la convocatòria d'eleccions, es tancaran les portes de la sala de votació i es procedirà a rebre del notari els vots per correu, per a la posterior introducció d'aquells en l'urna de votació, després de les comprovacions pertinents.  
Una vegada realitzat això, es farà l'escrutini dels vots emesos, que serà públic.  
  
Article 67. Vots nuls  
Seran considerats vots nuls:  
a Els remesos per correu sense complir els requisits adequats.  
b) Els que continguen esmenes, ratllades o comentaris.  
c) Els emesos a favor de persones en les quals no concórrega la condició de candidats/es per al lloc votat.  
d) Els emesos a favor de dos o més candidats/es per al mateix càrrec.  
e) Els emesos en paperetes diferents al model oficial imprés pel Col·legi.  
  
Article 68. Resultat de les eleccions i proclamació de candidats/es electes/es  
Al final de l'escrutini s'estendrà acta d'aquest, consignant en la mateixa els resultats, els vots nuls i el nombre de vots emesos. Així mateix, es farà constar qualsevol reclamació efectuada pels interventors designats per les candidatures.  
El resultat de les eleccions es remetrà a tot el cens col·legial amb el nom dels candidats/es que hagen resultat elegits en els diferents càrrecs.  
  
La proclamació provisional dels resultats podrà ser impugnada per qualsevol candidat/a, en el termini de 48 hores després del final de les eleccions, mitjançant escrit dirigit a la Junta de Govern del Col·legi.  
Seran proclamats per a exercir els càrrecs que hagueren eixit a elecció, aquells candidats/es que hagen obtingut el major nombre de vots.  
  
En cas d'empat es resoldrà d'acord amb la vigent llei electoral, que serà supletòria en tot el relatiu a les eleccions que no es regule en aquests estatuts.  
  
Article 69. Presa de possessió  
La presa de possessió dels nous càrrecs s'efectuarà en un termini màxim de deu dies des de la data d'eleccions. A partir de la presa de possessió s'establirà un període d'un mes, durant el qual la Junta de Govern sortint quedarà obligada a facilitar quanta informació li siga requerida per la nova Junta.  
  
CAPÍTOL HUITÉ  
Del règim de censura i confiança  
  
Article 70. Moció de censura  
a) La Junta de Govern i qualsevol dels seus membres podran ser sotmesos a moció de censura, a iniciativa del 15 % del cens col·legial.  
Les mocions es presentaran per escrit i signades, davant la Junta de Govern. Plantejada una moció de censura, la presidència convocarà l'assemblea general extraordinària en el termini màxim d'un mes per a la seua discussió.  
b) Per a l'aprovació de la moció de censura es requerirà, en primera convocatòria, el vot favorable de les dues terceres parts del cens col·legial; i en segona convocatòria, les dues terceres parts dels assistents, no admetent-se el vot per delegació.  
Perquè es considere vàlidament constituïda aquesta assemblea general serà imprescindible que assistisca almenys un 20 % del cens col·legial.  
c) Si prosperara la moció de censura, cessaran en els seus càrrecs els censurats, i s'obrirà un període electoral extraordinari i s'ocuparan interinament el càrrec o càrrecs vacants pels col·legiats/des que, en aqueix moment, designe l'assemblea general entre els components de la Junta de Govern o de l'assemblea general.  
d) Si la moció de censura no fora aprovada per l'assemblea general de col·legiats/des, els seus signataris no podran presentar-ne una altra fins a un període superior a sis mesos.  
  
Article 71. Moció de confiança  
La Junta de Govern, a proposta de la seua presidència, podrà sol·licitar la confiança de les persones col·legiades sobre qualsevol assumpte d'interés per a la política i gestió col·legial, tot incloent-la en l'ordre del dia de qualsevol assemblea ordinària o extraordinària que es faça. N'hi haurà prou, per a la seua aprovació, la majoria simple de vots.  
  
  
CAPÍTOL NOVÉ  
Règim econòmic  
  
Article 72. Capacitat jurídica  
El Col·legi té plena capacitat jurídica en l'àmbit econòmic i patrimonial per al compliment dels seus fins.  
  
Article 73. Recursos ordinaris  
Són recursos econòmics ordinaris del Col·legi:  
a) Les quotes d'incorporació i les ordinàries a satisfer periòdicament per les persones col·legiades, les quanties de les quals seran determinades per l'assemblea general de col·legiats/des en aprovar-se els pressupostos generals.  
b) Les quotes per intervencions professionals atesa la naturalesa d'aquestes i, si fa el cas, les despeses de visat i registre, tramitació o per prestació de serveis col·legials.  
c) Els productes dels béns i drets que posseïsca la corporació, així com dels serveis i activitats de tot ordre que es desenvolupen.  
d) Els ingressos procedents de publicacions, impresos, serveis, certificacions i arbitratges sol·licitats del Col·legi; igualment per altres conceptes i activitats que puguen generar recursos econòmics.  
  
Article 74. Recursos extraordinaris  
Constitueixen recursos extraordinaris:  
a) Les quotes que amb caràcter extraordinari acorde l'assemblea general de col·legiats/des.  
b) Les subvencions o donacions que es concedisquen al Col·legi per part de l'Estat, administració autonòmica, entitats públiques o persones privades.  
c) El producte de l'alienació del seu patrimoni immobiliari.  
d) Les quantitats que per qualsevol altre concepte no especificat puga percebre el Col·legi.  
  
Article 75. Destí dels recursos  
La totalitat dels recursos, tant ordinaris com extraordinaris, s'aplicaran amb caràcter exclusiu al compliment de les obligacions estatutàries derivades dels fins i funcions del Col·legi.  
  
Article 76. Pressupost ordinari  
L'activitat econòmica del Col·legi es regularà mitjançant la formulació dels pressupostos ordinaris d'ingressos i despeses corresponents a cada exercici econòmic.  
El pressupost d'ingressos s'acomodarà als recursos existents i previsibles, i el de despeses haurà de tindre en compte les obligacions contretes i les necessàries per a atendre l'òptim funcionament del Col·legi.  
  
Article 77. Pressupost extraordinari  
Quan les circumstàncies així ho aconsellen, podran elaborar-se pressupostos extraordinaris per a atendre aquelles necessitats imprevistes o d'urgent realització.  
  
Article 78. Aprovació i liquidació  
1. Els pressupostos tant ordinaris com extraordinaris, seran preparats per la persona que ostente la tresoreria-comptadoria i, una vegada aprovats per la Junta de Govern, se sotmetran a la consideració de l'assemblea general de col·legiats/des que acordarà el pertinent sobre ells.  
  
2. En finalitzar l'exercici econòmic anual, es prepararà per la tresoreria-comptadoria, la liquidació dels pressupostos, ingressos i despeses, el balanç de situació i la proposta d'aplicació de resultats.  
Una vegada aprovat per la Junta de Govern, se sotmetran a la consideració de l'assemblea general de col·legiats/des, que hi acordarà el pertinent.  
  
CAPÍTOL DEU  
Del règim jurídic dels actes del Col·legi i recursos contra aquest  
  
  
Article 79. Recursos  
Contra les actes, resolucions i acords de l'assemblea general i/o de la Junta de Govern es podrà interposar recurs de reposició amb caràcter potestatiu, o bé d'alçada davant el Consell Autonòmic.  
El recurs de reposició s'interposarà davant el propi Col·legi en el termini màxim d'un mes si la resolució del Col·legi va ser expressa. Si no va recaure resolució expressa, el recurs de reposició podrà interposar-se en qualsevol moment a partir de l'endemà d'aquell en què d'acord amb la normativa específica es produïsca l'acte presumpte.  
El termini per a interposició del recurs d'alçada serà el d'un mes si l'acte recorregut va ser exprés. Si no va haver-hi resolució expressa per part del Col·legi, el recurs d'alçada podrà interposar-se en qualsevol moment a partir de l'endemà d'aquell en què d'acord amb la normativa específica es produïsca l'acte presumpte.  
Contra la resolució d'aquests recursos es podrà interposar el corresponent recurs contenciós administratiu en els termes que preveu la legislació vigent.  
  
Article 80. Suspensió de l'execució  
Els acords i resolucions del Col·legi són directament executius, però podrà acordar-se, a petició del recurrent, la suspensió del seu curs per part del Consell de Col·legis Oficials d'Aparelladors i Arquitectes Tècnics de la Comunitat Valenciana, sempre que hi concórreguen les circumstàncies legalment previstes amb vista a la suspensió dels actes administratius objecte de recurs.  
  
Article 81. Dret supletori  
Per al no previst en els presents estatuts serà aplicable la llei de procediment administratiu comú de les administracions públiques que resulte d'aplicació i altres disposicions vigents aplicables.  
  
CAPÍTOL ONZE  
Del règim deontològic i disciplinari  
  
Article 82. Normativa d'obligat compliment  
a) Tots els aparelladors/es, arquitectes/es tècnics/es i enginyers/es d'edificació del Col·legi de València estan obligats, com a persones col·legiades, al compliment dels preceptes continguts en els presents estatuts i en el Codi Deontològic de l'actuació professional de l'arquitectura tècnica del Consell General de l'Arquitectura Tècnica d'Espanya; així com dels mandats i acords de l'assemblea general de col·legiats/des i de la Junta de Govern, i disposicions legals aplicables.  
  
b) Els aparelladors/es, arquitectes/es tècnics/es i enginyers/es d'edificació, ja actuen de manera individual, o bé a través de les seues societats professionals, estan subjectes a responsabilitat deontològica en el cas d'infracció dels seus deures col·legials o deontològics continguts en l'anterior normativa.  
c) El règim disciplinari establit en aquests estatuts s'entén sense perjudici de les responsabilitats de qualsevol altre ordre en què els col·legiats/des hagen pogut incórrer.  
Si es té coneixement que sobre els mateixos fets objecte de la presumpta responsabilitat disciplinària se segueixen actuacions penals o administratives, es continuarà la tramitació de l'expedient disciplinari, però se suspendrà la seua resolució fins que es conega la resolució judicial ferma recaiguda, quedant mentrestant interrompuda la prescripció.  
  
  
Article 83. Competència per a l'exercici de la facultat disciplinària  
  
Correspon a la Junta de Govern d'aquest Col·legi l'exercici de la facultat disciplinària; la seua competència s'estén a la sanció de les infraccions de deures professionals o normes ètiques de conducta quan afecten la professió i el seu exercici. No obstant això, l'enjudiciament i sanció de les faltes comeses pels membres de la Junta de Govern del CAAT València serà competència del Consell de Col·legis Oficials d'Aparelladors i Arquitectes Tècnics de la Comunitat Valenciana.  
  
La Junta de Govern podrà constituir, en el seu si, una Comissió deontològica composta per membres d'aquesta, amb la comesa específica de practicar la instrucció dels expedients.  
  
Article 84. Acords d'incoació i resolució dels expedients  
Els acords d'incoació i de resolució dels expedients s'adoptaran per la Junta de Govern del Col·legi, amb assistència com a mínim de dos terços dels seus components, sense comptar els que hagueren sigut recusats o s'hagueren abstingut d'intervindre o en els quals concorreguera causa d'impossibilitat justificada, segons el parer de la Junta de Govern. Els acords s'hauran de prendre per majoria dels dos terços dels presents, sense que s'hi admeten vots particulars.  
  
Article 85. Inici de l'expedient  
No podran ser imposades sancions disciplinàries sense la prèvia tramitació d'expedients, excepte en els casos de faltes lleus.  
Les actuacions s'iniciaran per acord de la Junta de Govern sobre la idoneïtat o no d'incoació d'expedient, a instàncies de part o d'ofici, quan tinga coneixement o reba comunicació o denúncia sobre una suposada infracció. Abans d'acordar-se la incoació d'expedient o, si fa el cas, l'arxivament de les actuacions, la Junta de Govern podrà resoldre sobre la pràctica d'informació reservada. En l'acord d'incoació d'expedient es designarà al responsable de la instrucció i al seu secretari/ària.  
  
La incoació de l'expedient donarà lloc a la designació per la Junta de Govern, d'entre els seus components, d'una persona encarregada de la instrucció i d'una altra encarregada de la secretaria. El cessament de la persona encarregada de la instrucció no podrà efectuar-se en tant no ultime els seus expedients en tràmit, ni encara per cessament estatutari com a membre de la Junta de Govern, llevat que existira causa justificada per a això segons el parer de la Junta de Govern.  
De l'acord d'incoació d'expedient, amb la designació de les persones encarregades de la instrucció i la secretaria, es donarà compte al col·legiat/da que corresponga.  
  
Article 86. Classes de faltes  
Als efectes escaients, les faltes es classificaran de la manera següent:  
Faltes lleus:  
a) La inadvertència i la negligència excusables en el compliment de preceptes estatutaris o dels acords dels òrgans rectors del Col·legi.  
  
b) Les incorreccions d'escassa transcendència en la realització dels treballs professionals.  
c) Les faltes reiterades d'assistència o la seua delegació a les reunions de la Junta de Govern, comissions i altres entitats corporatives.  
  
d) Les inconveniències i desconsideracions de menor importància entre companys/es.  
e) Els actes lleus d'indisciplina col·legial, així com aquells que públicament danyen el decòrum o el prestigi de la professió i, en general, els altres casos d'incompliment dels deures professionals o col·legials ocasionats per un descuit excusable i circumstancial.  
Faltes greus:  
a) L'incompliment inexcusable del que es disposa en els preceptes estatutaris o en els acords dels òrgans rectors del Consell Autonòmic o del Col·legi de València, o emetre informes sobre actuacions d'un altre company/a sense haver-ho posat en el seu coneixement prèviament a través del Col·legi; o realitzar qualsevol tipus d'actuació que incidisca en la prestació de serveis que està executant un aparellador/a, arquitecte/a tècnic/a i enginyer/a de l'edificació.  
b) La falsedat de qualsevol dels documents que hagen de tramitar-se a través del Col·legi.  
c) La inacció en els treballs contractats i/o percebre maliciosament honoraris professionals.  
d) L'encobriment de l'intrusisme professional per les persones col·legiades.  
e) La realització de treballs o contractació de serveis que requerisquen visat obligatori sense coneixement del Col·legi, mitjançant incúria, imprevisió o una altra circumstància greu que atempte al prestigi professional.  
f) L'exposició pública verbal o escrita d'assumptes inherents a la professió que originen un desprestigi o menyscapte d'aquesta o dels companys/es.  
g) Els reiterats actes d'indisciplina col·legial, inclosos els de la desconsideració cap als components de la Junta de Govern i altres òrgans col·legials.  
h) La reiteració de sancions lleus sense que haja transcorregut entre la comissió de les faltes més d'un any.  
i) L'impagament de les quotes ordinàries durant més de 3 mesos, les quotes complementàries per intervenció professional, despeses de visat, serveis col·legials, o quotes extraordinàries en la mateixa quantia que el degut per quotes ordinàries. En aquests casos, el Col·legi haurà remés prèviament al col·legiat/da requeriment de pagament amb advertiment de suspensió i tramitat un expedient disciplinari.  
Faltes molt greus:  
a) Seran considerades faltes molt greus totes les acabades de qualificar com a greus, sempre que hi concórreguen circumstàncies d'especial malícia i dol, per les quals els seus efectes presenten notable rellevància danyosa.  
b) Incórrer reiteradament en tres faltes qualificades de greus.  
c) Ser condemnat/da per delicte dolós, considerat en concepte públic com a infamant o afrontós.  
d) Realitzar accions que ataquen de manera transcendent la dignitat o l'ètica professional.  
e) Deixar impagades les quotes ordinàries durant més de sis mesos, les quotes complementàries per intervenció professional, despeses de visat, serveis col·legials o quotes extraordinàries en la mateixa quantia. En aquests casos, el Col·legi haurà remés prèviament al col·legiat/da requeriment de pagament amb advertiment de suspensió i tramitat un expedient disciplinari.  
  
Article 87. Sancions  
Les sancions disciplinàries seran:  
Per faltes lleus:  
a) Prevenció per ofici.  
b) Reprensió privada davant la Comissió, amb anotació en l'acta i en l'expedient.  
Per faltes greus:  
a) Reprensió pública, efectuada en les publicacions habituals del Col·legi, comunicant-ho al Consell Autonòmic i al Consell General.  
b) Inhabilitació per a l'exercici de càrrecs directius per un temps no inferior a tres mesos ni superior a quatre anys.  
c) Suspensió de nous visats per un temps no superior a tres mesos.  
  
d) Suspensió de nous visats per un termini superior a tres mesos i inferior a un any.  
e) Suspensió en l'exercici professional per un període de temps que no excedisca d'un any.  
Per faltes molt greus:  
a) Suspensió en l'exercici professional per un termini superior a un any i inferior a dos anys.  
b) Expulsió temporal del Col·legi per un termini superior a un any i inferior a cinc anys.  
c) Expulsió definitiva del Col·legi.  
En la imposició d'aquestes sancions la Comissió Deontològica tindrà llibertat de criteri per a aplicar l'una o l'altra a la falta de què es tracte, però sempre dins del grup de transgressions a què done origen la sanció corresponent, havent de guardar proporció amb les infraccions comeses.  
  
Article 88. Prescripció  
El termini de prescripció de les infraccions serà de tres anys per a les molt greus, dos anys per a les greus i un any per a les lleus.  
La prescripció de la infracció s'interromprà mitjançant l'acord de Junta de Govern d'incoació de procediment disciplinari.  
Les sancions imposades per faltes molt greus prescriuran als tres anys, les imposades per faltes greus als dos anys i les imposades per faltes lleus a l'any. El termini de prescripció de les infraccions començarà a comptar des del dia en què s'hagueren comés, i el de les sancions a partir de l'endemà d'aquell en què adquirisca fermesa la resolució per la qual s'imposa la sanció.  
  
Article 89. Extinció de la responsabilitat disciplinària  
La responsabilitat disciplinària dels col·legiats/des s'extingeix pel compliment de la sanció, per la seua defunció, per la prescripció de la falta i per la prescripció de la sanció.  
La baixa en el Col·legi no extingeix la responsabilitat disciplinària contreta durant el període d'alta, encara que determinarà la impossibilitat d'executar la sanció que s'acorde. En tal cas, es conclourà el procediment disciplinari i la sanció quedarà en suspens per a ser complida si el sancionat/da causara novament alta en qualsevol Col·legi. A l'efecte, es donarà coneixement tant al Consell Autonòmic com al Consell General.  
  
  
Article 90. Tramitació de l'expedient  
La persona encarregada de la instrucció ordenarà la pràctica de quantes proves i actuacions conduïsquen a l'esclariment dels fets i a determinar les responsabilitats susceptibles de sanció, les quals hauran d'estar concloses en el termini màxim de quatre mesos, que podrà ser prorrogat en període igual a petició justificada de la persona encarregada de la instrucció.  
Si durant la tramitació de l'expedient arribara a coneixement de la persona encarregada de la instrucció que, pels mateixos fets que van motivar la seua incoació, se segueix un procediment judicial, podrà acordar la suspensió de la tramitació de l'expedient fins a la resolució judicial ferma, quedant suspés el termini de quatre mesos per a la seua conclusió, tornant-se a reprendre a partir que es conega la resolució judicial.  
La persona encarregada de la instrucció comunicarà als interessats amb antelació suficient l'inici de les operacions necessàries per a la realització de les proves que hagueren sigut admeses. En la notificació es consignarà el lloc, data i hora en què es practicarà la prova, amb advertiment, si fa el cas, que l'interessat puga nomenar assessors/es perquè ho assistisquen.  
A la vista de les actuacions practicades, es formularà un plec de càrrecs en el qual s'exposaran els fets imputats i que es notificarà als interessats/des, i se'ls concedirà un termini de deu dies hàbils perquè puguen contestar-los.  
Contestat el plec de càrrecs o transcorregut el termini per a fer-ho, la persona encarregada de la instrucció formularà, en el termini de deu dies hàbils, proposta de resolució que es notificarà a les persones interessades, posant-los de manifest el procediment instruït i proves practicades, perquè en el termini de deu dies hàbils puguen formular al·legacions i presentar quants documents i informacions estimen pertinents.  
  
La proposta de resolució, amb les actuacions practicades i l'informe de la persona encarregada de la instrucció, s'elevarà a la Junta de Govern perquè adopte la resolució que escaiga.  
Iniciat un procediment sancionador, si l'expedientat/da reconeix la seua responsabilitat, es podrà resoldre el procediment, formulant directament la proposta de resolució i obviant els anteriors tràmits, amb la imposició de la sanció que escaiga per part de la Junta de Govern.  
  
La decisió adoptada per la Junta de Govern serà complida en els seus propis termes per aquesta.  
  
Article 91. Recusació del responsable de la instrucció i del secretari/ària dels expedients disciplinaris  
No podran actuar en els expedients disciplinaris aquells membres de la Junta de Govern que tinguen amb l'expedientat/da relació de consanguinitat fins al quart grau o d'afinitat fins al segon, amistat íntima o enemistat manifesta, o interés professional notori en relació amb els fets que van donar lloc a la incoació de l'expedient, considerant-se com falta molt greu la inobservança d'aquesta prescripció. L'expedientat/da, una vegada se li haja notificat la incoació de l'expedient i la designació de la persona encarregada de la instrucció i de l'encarregada de la secretaria podrà, en el termini de cinc dies hàbils, recusar aquell membre de la Junta de Govern en qui concórreguen les circumstàncies adés assenyalades, i correspondrà resoldre a la pròpia Junta de Govern sobre la idoneïtat o no de l'abstenció o recusació.  
  
  
Article 92. Recursos  
Contra la decisió recaiguda en l'expedient disciplinari es podrà interposar recurs potestatiu de reposició davant la Junta de Govern, o bé d'alçada davant el Consell de Col·legis Oficials d'Aparelladors i Arquitectes Tècnics de la Comunitat Valenciana, en el termini d'un mes a partir de la notificació, de conformitat amb el que es disposa en la legislació de procediment administratiu.  
Contra la resolució recaiguda en el corresponent recurs administratiu podrà interposar-se recurs contenciós administratiu davant la jurisdicció competent.  
CAPÍTOL DOTZE  
Règim de distincions i premis  
  
Article 93. Reconeixements a la col·legiació  
1. S'estableix un sistema de recompenses i premis per als col·legiats/des que es distingisquen notòriament en el camp professional o en qualsevol altra activitat que dignifique la professió.  
Aquesta distinció podrà consistir en l'atorgament de diploma, medalla, placa o un altre objecte significatiu de reconeixement als mèrits extraordinaris de l'interessat/da.  
Les propostes, degudament raonades, podran ser formulades per la Junta de Govern o per un nombre de col·legiats/des que, com a mínim, aconseguisca el 2 % del cens col·legial i seran incloses en l'ordre del dia de l'assemblea a la qual haja de sotmetre's la proposta.  
2. Com a homenatge a l'antiguitat en l'exercici professional, s'atorgaran als col·legiats/des que complisquen cinquanta i vint-i-cinc anys de col·legiació en el CAAT València unes insígnies i diplomes commemoratius de les seues noces d'or i plata.  
  
CAPÍTOL TRETZE  
Modificació dels estatuts  
  
Article 94. Procediment  
Una vegada aprovat per Junta de Govern el projecte d'estatuts o qualsevol modificació d'aquests, el seu text íntegre estarà a la disposició de tots els col·legiats/des en la secretaria del Col·legi, o bé publicat en la seua pàgina Web durant un termini mínim de 15 dies naturals, i es donarà la deguda publicitat del contingut de tal acord.  
Una vegada finalitzat aquest termini, els col·legiats/des disposaran d'un nou termini no inferior a 30 dies naturals, perquè redacten per escrit i remeten a la Junta de Govern les esmenes que estimen oportunes.  
En l'assemblea general convocada a l'efecte tan sols seran objecte de discussió i, si fa el cas, votació les esmenes presentades per escrit.  
  
Per a l'aprovació o modificació dels estatuts es requerirà el nombre de vots previst en l'article 34.